תלת-מימד מחד, עירום לא מרוטש מאידך. תקשורת אנדרואידית מצד אחד, שפל בשכר הפרילנסרים מצד שני. מצד שלישי: בונו. ועוד חדשות תקשורת מהרשת העולמית
 ההצלחה הפנומנלית של הסרט התלת-מימדי "אוואטר" מניעה גורמים שונים לנסות לקפוץ על העגלה. ערוץ הספורט ESPN, למשל, הודיע השבוע כי ישיק ערוץ תלת-מימד כבר ביוני (בדיוק בזמן לגביע העולם בכדורגל). השבוע גם נודע שסוני, איימקס וערוץ הטבע דיסקברי חוברים יחד להשקת ערוץ תלת-מימד משלהם. תלת-מימד היה גם אחד הנושאים המרכזיים ביריד הטכנולוגיה אדיר הממדים שהסתיים כעת בלאס-וגאס, כאשר בין השאר הוצגו בו שלל טלוויזיות תלת-מימד, שיימכרו בחנויות בתוך כמה חודשים.  העובדה שהדוגמנית גניפר הוקינס הסכימה להופיע בעירום על שער גליון פברואר של מגזין הנשים "מארי קלייר" אינה מרגשת או מפתיעה במיוחד. העובדה שהיא הסכימה שהתמונה לא תעבור עיבוד בפוטושופ דווקא כן (אם כי שבמקרה שלה, יש להודות, לא ממש רואים הבדל).  בתו של סופר המד"ב האגדי המנוח פיליפ ק. דיק ("סורק אפלה") תובעת את גוגל על שהעניקה לסופר-פלאפון שלה (שפועל באמצעות מערכת הפעלה המכונה "אנדרואיד") את השם "נקסוס 1". כזכור, האנדרואידים שכיכבו ב"האם אנדרואידים חולמים על כבשים חשמליות?" (ספרו של דיק מ-1968, שעובד ב-1982 לסרט "בלייד ראנר") היו מזן "נקסוס 6".  העורך של ה"דאלאס דיילי ניוז" מנסה להסביר לקוראיו מדוע העובדה שכתביו כפופים כעת למחלקת המודעות של העיתון היא דבר טוב. הוא נכשל.  על-פי ה"ניו-יורק טיימס", יותר ויותר אנשים בודדים בוחרים לצפות בתוכניות הטלוויזיה האהובות עליהם בעודם מחוברים לשיחות וידיאו אינטרנטיות עם חבריהם הווירטואליים. צרת רבים חצי נחמה. או משהו כזה.  איש העסקים בונו (שבשעות הפנאי גם משמש סולן להקת הפופ U2) כתב מאמר דעה ל"ניו-יורק טיימס" שבו הוא מציע עשר דרכים להפוך את העולם למקום טוב יותר. בין השאר מציע בונו להילחם במשתפי קובצי מוזיקה באותם האופנים שבהם הרשויות הסיניות נלחמות בפורנוגרפיה פדופילית. "Gawker", מצדם, הציעו עשר דרכים חלופיות שבהן יוכל בונו להפוך את העולם למקום טוב יותר. עצתם הראשונה: שיפסיק לכתוב מאמרי דעה. וגם ב"אלטר-נט" לא מפרגנים יותר מדי לעסקן המזמר.  ה"גרדיאן" מספר על הימים הקשים שעוברים על ה"וושינגטון פוסט", ועל הדרך מצייר דיוקן לא מחמיא של פיטר פיטרסון, המולטי-מיליונר השמרן שהחל לאחרונה לקדם את האגנדה השנויה במחלוקת שלו באמצעות העיתון (בתמורה לסיוע כלכלי). והנה, ה"וושינגטון פוסט" כבר הספיק להציע הסבר מגומגם ומתנצל.  האתר "CareerCast.com" השתמש בכל מיני פרמטרים מתוחכמים כדי לדרג 200 מקצועות, מהטוב ביותר ועד הגרוע ביותר. מקצוע העיתונות הצליח להשתחל למקום ה-184 הלא מאוד מכובד. קצת מעל "נהג מונית" ו"קצב", וקצת מתחת "ימאי" ו"כוריאוגרף".  לכבוד תחילת 2010, "Gawker" מעדכן את "המדריך לעיתונאי המתחיל" שלו. המדריך אמנם מתייחס לשוק העבודה בארה"ב, אך נראה שרוב הדברים בהחלט תקפים גם בארץ.  השבוע הושק "קליפורניה ווטש", אתר חדש שמוקדש לעיתונות חוקרת ושאמור לעזור למלא את החלל העצום שנפער בתחום בשנים האחרונות. "לפני עשר שנים היו 85 עיתונאים שסיקרו את הנעשה בממשל המקומי של קליפורניה", אומר מארק קטצס, עורך האתר. "היום יש בקושי 25".  קבלו את סקיף, מכשיר קריאה דיגיטלי שמבקש להתחרות בקינדל. היתרון המרכזי שלו: הוא גדול יותר. וגם גמיש יותר.  עורכי האתר "Pantagraph", שמסקר את הנעשה במדינת אילינוי, החליטו לנעול את התגובות באתר ל"תקופת צינון" של שלושה ימים בעקבות התעללות מילולית אינטנסיבית מצד המגיבים.  כך נראה עתיד העיתונות כאשר הסתכלו עליו מ-1994.  ה"לוס-אנגלס טיימס" טוען ששכר הפרילנסרים הגיע לשפל חדש, ושמכאן הדברים יכולים רק להשתפר. אלא אם כן יתחילו עורכים לבקש מכתביהם לשלם כדי לכתוב. זה לא לחלוטין מופרך.